和柳子厚詩十七首 野人致紫竹栽手植方丈後
作者：程俱
朝代：宋

paragraphs: 名山昔遠遊，老罷無復覩。
永懷避世士，往往寄農圃。
移家白雲根，及此未春雨。
桃梅足新栽，把玩喜欲舞。
可無紫琅玕，葉作翠鳯羽。
寵光松菊徑，蕭散煙霞聚。
雌雄比嶰谷，顔色蓋南浦。
龍鞭雖未行，玉茁亦已吐。
咄嗟勿留情，萬物乃吾府。